SK Úradný vestník Európskej únie C 378/7

Zhrnutie rozhodnutia Komisie

z 20. júla 2016

určené spoločnosti The International Swaps and Derivatives Association, Inc. týkajúceho sa konania podľa článku 101 Zmluvy o fungovaní Európskej únie a článku 53 Dohody o EHP

(Vec AT.39745 – CDS Information Market)

[oznámené pod číslom C(2016) 4583]

(Iba anglické znenie je autentické)

(2016/C 378/05)

Komisia prijala 20. júla 2016 rozhodnutie týkajúce sa konania podľa článku 101 Zmluvy o fungovaní Európskej únie (ďalej len „ZFEÚ“) a článku 53 Dohody o EHP. V súlade s ustanoveniami článku 30 nariadenia Rady (ES) č. 1/2003 (1) Komisia týmto uverejňuje mená strán a hlavný obsah rozhodnutia, pričom sa zohľadňuje oprávnený záujem podnikov chrániť svoje obchodné tajomstvá.

1. Vec sa týka trhu burzového obchodovania s nefinancovanými kreditnými derivátmi, najmä swapmi na kreditné zlyhanie (CDS), a rozhodnutí Medzinárodného združenia pre swapy a deriváty (The International Swaps and Derivatives Association, ďalej len „ISDA“) ako združenia podnikov v súvislosti s udeľovaním licencií na „konečnú cenu“ pre obchodovanie s CDS na burzách.

1. PREDBEŽNÉ OBAVY V SÚVISLOSTI S HOSPODÁRSKOU SÚŤAŽOU

2. V oznámení námietok z 1. júla 2013 adresovanom združeniu ISDA, spoločnosti Markit (2) a 13 investičným bankám (ďalej len „obchodníci“) dospela Komisia k predbežnému záveru, že dohoda alebo zosúladený postup obchodníkov spolu s vykonávacími rozhodnutiami združení podnikov Markit a ISDA predstavovali jediné a pokračujúce porušovanie článku 101 zmluvy a článku 53 Dohody o EHP. Komisia dospela k predbežnému záveru, že cieľom a účinkom tohto správania mohlo byť vylúčenie búrz z trhu s nefinancovanými kreditnými derivátmi obchodovanými na burze v rokoch 2006 až 2009 a v dôsledku toho zabránenie alebo oddialenie vzniku tohto nového trhu. Rozhodnutia združenia ISDA o odopretí udeliť licencie na konečnú cenu spoločnostiam Eurex (3) a CMDX (4) a o vylúčení týchto licencií v prípade akýchkoľvek futures alebo produktov či transakcií obchodovaných na burze boli v oznámení námietok označené za porušenie článku 101 Zmluvy o fungovaní EÚ a článku 53 Dohody o EHP. V decembri 2015 Komisia ukončila konanie proti obchodníkom, ale pokračovala vo vyšetrovaní ISDA a Markit.

3. Podľa oznámenia námietok mohlo byť cieľom a účinkom obmedzení zjavné obmedzenie hospodárskej súťaže na úkor investorov a nepriamo aj ich zákazníkov, ktorí boli aj naďalej obmedzení len na mimoburzové (OTC) obchodovanie. Na mimoburzových trhoch sú zmluvy o derivátoch výsledkom súkromných a bilaterálnych rokovaní bez verejného oznamovania cien alebo objemu jednotlivých transakcií. Zmluvy sprostredkúvajú obchodníci, ktorí profitujú z rozdielu medzi nákupnou a predajnou cenou (rozpätie medzi nákupnou a predajnou cenou). Časom sa mimoburzovo obchodované deriváty, s ktorými sa obchoduje pravidelne, stávajú štandardizovanými a investori začínajú mať záujem o obchodovanie s takýmito derivátmi na burzách. Obchodovanie na burze zvyšuje likviditu, znižuje náklady na obchodovanie v dôsledku konkurenčného tlaku na rozpätie medzi nákupnou a predajnou cenou a znižuje riziká, pretože klíringové ústavy zaručujú plnenie zmlúv v prípade zlyhania predávajúceho alebo kupujúceho.

4. CDS sú finančné zmluvy, v prípade ktorých kupujúci platí predávajúcemu pravidelný poplatok za podmienenú platobnú povinnosť uplatňovanú vtedy, ak dlžník, ktorým môže byť podnik alebo štát, zlyhá pri dlhu špecifikovanom v zmluve. Zmluvy o CDS sa bežne používajú na hedžing proti riziku poklesu hodnoty dlhových nástrojov v dôsledku zlyhania emitenta dlhu alebo klesajúcej kreditnej kvality a na investovanie, čím dochádza k vyjadreniu názoru o budúcej zmene kreditnej kvality emitenta dlhu. Ak sa počas trvania zmluvy o CDS v dôsledku zlyhania uplatní povinnosť predávajúceho uskutočniť podmienenú platbu, zmluvné strany si môžu zvoliť medzi dvomi druhmi vyrovnania: fyzické, pri ktorom kupujúci dostane plnú nominálnu sumu a fyzicky dodá nesplatené dlhopisy, alebo v hotovosti, pričom v tomto prípade predávajúci zabezpečenia zaplatí rozdiel medzi plnou nominálnou sumou nesplateného dlhu a jeho trhovou hodnotou. Hotovostné vyrovnanie sa stalo nevyhnutným, pretože v dôsledku exponenciálneho rastu trhu s CDS by sa fyzickým vyrovnaním spôsobilo narušenie hodnôt dodateľných povinností v dôsledku nadmerného dopytu. Na riešenie tohto problému vyvinulo združenie ISDA aukcie pre hotovostné vyrovnanie. Konečná cena vyplývajúca z tejto aukcie určuje hodnotu nesplatených dlhopisov a stala sa de facto štandardom v tejto oblasti.

5. V oznámení námietok je uvedený predbežný záver, že predstavenstvo združenia ISDA, v ktorom sú zastúpení obchodníci, odmietlo v roku 2007 udeliť spoločnosti Eurex a v roku 2009 spoločnosti CMDX licenciu na konečnú cenu na účely obchodovania na burze. V roku 2007 ďalej ISDA prijala dohodu o používaní, ktorá obsahuje všeobecné obmedzenia používania konečnej ceny v prípade derivátov obchodovaných na burze. Podľa oznámenia námietok neexistujú žiadne reálne alternatívy konečnej ceny ISDA umožňujúce úspešné spustenie obchodovania na burze. Alternatívne aukcie alebo svojvoľne stanovené spätne získateľné hodnoty by neboli v súlade s podmienkami existujúcich zmlúv o CDS a štandardná konečná cena v danej oblasti by obmedzila účasť a narušila ceny na alternatívnych aukciách.

2. ROZHODNUTIE O ZÁVÄZKOCH

6. Združenie ISDA 19. apríla 2016 ponúklo v súlade s článkom 9 ods. 1 nariadenia (ES) č. 1/2003 záväzky na účely odstránenia predbežných obáv Komisie z narušenia hospodárske súťaže.

7. Dňa 29. apríla 2016 bolo v Úradnom vestníku Európskej únie uverejnené oznámenie podľa článku 27 ods. 4 nariadenia (ES) č. 1/2003, v ktorom bol prípad a navrhnuté záväzky zhrnuté a zúčastnené tretie strany boli vyzvané, aby do jedného mesiaca od uverejnenia predložili svoje pripomienky k uvedeným záväzkom. Komisia 2. júna 2016 informovala združenie ISDA o pripomienkach zainteresovaných tretích strán doručených po uverejnení oznámenia.

8. Rozhodnutím Komisie z 20. júla 2016 podľa článku 9 nariadenia (ES) č. 1/2003 sa tieto záväzky stali pre združenie ISDA záväzné. Ich hlavný obsah je uvedený nižšie. a) Združenie ISDA sa zaväzuje, že bude udeľovať licencie na konečnú cenu na účely obchodovania na burze na základe spravodlivých, primeraných a nediskriminačných podmienok. b) Združenie ISDA vymenuje monitorovacieho správcu, ktorý bude monitorovať dodržiavanie záväzkov zo strany ISDA. Pred vymenovaním správcu má Komisia právo schváliť alebo zamietnuť navrhovaného správcu. c) V prípade, že sa nedosiahne dohoda o spravodlivých, primeraných a nediskriminačných podmienkach, má žiadateľ o licenciu právo spor predniesť nezávislému rozhodcovi a napokon súdu. Ak združenie ISDA neposkytne licenciu z dôvodov, ktoré nesúvisia so spravodlivými, primeranými a nediskriminačnými podmienkami, predloží túto záležitosť monitorovaciemu správcovi a nesie dôkazné bremeno. Ak združenie ISDA zamýšľa ukončiť platnosť licencie z dôvodu manipulácie s aukciou, musí správcovi preukázať, že manipulácia je spojená s konkrétnymi črtami kreditného derivátu obchodovaného na burze a že nie sú k dispozícii žiadne menej rušivé prostriedky nápravy. Takéto rozhodnutia správcu sú pre strany záväzné, ale nie je nimi dotknuté vlastné posúdenie zo strany Komisie. d) Aby sa zaistilo, že obchodníci s CDS už nebudú podliehať rozhodnutiam o udelení licencií vo vzťahu ku konečnej cene vydávaným združením ISDA, právomoc udeľovať takéto licencie už viac nebude mať predstavenstvo ISDA, ale výkonný riaditeľ ISDA. e) ISDA sa zaväzuje, že správcov webového sídla www.creditfixings.com, ktorí uverejňujú údaje o konečnej cene dosiahnutej na aukcii, poučí s cieľom odstrániť obmedzenia, ktoré zakazujú používanie konečnej ceny na účely obchodovania na burze.

9. Záväzky budú platné na obdobie desiatich rokov odo dňa oznámenia rozhodnutia o záväzkoch združeniu ISDA.

10. Poradný výbor pre obmedzujúce postupy a dominantné postavenie vydal k prijatiu rozhodnutia v júni 2016 súhlasné stanovisko. Úradník pre vypočutie predložil záverečnú správu 7. júla 2016.

11. Rozhodnutím sa ukončilo konanie v tejto veci týkajúcej sa zamietnutia udelenia licencie na konečnú cenu združením ISDA.

(1) Ú. v. ES L 1, 4.1.2003, s. 1.

(2) Spoločnosť Markit je poskytovateľom finančných informácií a služieb. Od zlúčenia 13. júla 2016 nesie názov IHS Markit.

(3) Spoločnosť Eurex je dcérskou spoločnosťou Deutsche Börse a pôsobí ako derivátová burza. V roku 2007 Eurex neúspešne uviedla na trh kreditné futures obchodované na burze a vedené v indexe iTraxx.

(4) CMDX bola spoločným podnikom Chicago Mercantile Exchange a spoločnosti Citadel, ktorá je hedžovým fondom. Podľa oznámenia námietok sa CMDX v roku 2008 pokúsila spustiť platformu zúčtovania a burzového obchodovania s CDS. Spoločný podnik bol v júli 2009 zrušený.